Middelburg-ontploffing: Derde persoon sterfDie brand in Middelburg. Foto: Algoa FM / Twitter ŉ Derde persoon is dood ná ŉ ontploffing en brand by die Rolfe- farmaseutiese laboratorium in die Oos-Kaap. “Die vrou het Sondagmiddag in die Livingstone-hospitaal in Port Elizabeth aan haar beserings beswyk,” het Sizwe Kupelo, woordvoerder vir die departement van gesondheid in die provinsie, gesê. Sy was sedert die ontploffing verlede week Maandag plaasgevind het, in die intensiewesorgeenheid. Twee ander persone is onderskeidelik Woensdag en Donderdag oorlede. Altesaam 40 mense is na die Wilhelm Stahl-hospitaal geneem waar hulle vir beserings ná die ontploffing in Middelburg behandel is. Persone wat erge beserings opgedoen het, is na die Dora Nginza en Livingstone-hospitale in Port Elizabeth en Cecilia Makiwane-hospitaal in Oos-Londen oorgeplaas. Kupelo sê die departement het twee helikopters gebruik om die mense uit die vlammehel te red. Altesaam 21 mense wat in ŉ kritieke, maar stabiele, toestand was, ontvang steeds behandeling. “Die oorsaak van die ontploffing is nog nie bekend nie en ons wag vir die afhandeling van die forensiese ondersoek,” het kapt. Stefanie Smith, woordvoerder van die polisie, gesê. Lees ook: Middelburg-ontploffing eis eerste lewe Middelburg-fabriekontploffing: Alle vermiste persone gevind Foto: Middelburg-ontploffing: Talle beseer, twee dalk dood